খোকন (গ্রাম)

খোকন হলো ভারতের মণিপুর রাজ্যের কাংপোকপি জেলায় অবস্থিত একটি কুকি জনগোষ্ঠীদের একটি গ্রাম। ভারতের ২০১১ সালের জনগণনা অনুযায়ী, গ্রামটিতে মোট ৩৩টি পরিবার রয়েছে এবং গ্রামের মোট জনসংখ্যা ১৮৯ জন, যার মধ্যে ৯৬ জন পুরুষ এবং ৯৩ জন মহিলা।

 ব্যুৎপত্তি 
কুকি জনগোষ্ঠীর ভাষায় খোকন নামের অর্থ আঁকা-বাঁকা গ্রাম।

 ইতিহাস 
১৯০০ সালের দিকে মণিপুরের উখরুল মহকুমায় (বর্তমানে যা প্রায় সম্পূর্ণভাবে উখরুল জেলার অন্তর্ভুক্ত) কুকি জনগোষ্ঠীদের এই গ্রামটি প্রতিষ্ঠিত হয়। টাংখুল জাতির দুইটি গ্রাম কাছাই ও সুমদলের মাঝামাঝি এর অবস্থান ছিল। গ্রাম দুইটির মধ্যে দ্বন্দ্ব ও রেষারেষি চরম পর্যায়ে ছিল। মণিপুরের তৎকালীন সরকারের পৃষ্ঠপোষকতায় গ্রামপ্রধান পাওখোসান হাওকিপ দুইটি গ্রামের মাঝামাঝি একটি পাহাড়ের চূড়ায় গ্রামটি প্রতিষ্ঠা করেন। খোকন গ্রামের অধিবাসীরা সামরিক শক্তির জোরে বিবাদমান দুইটি গ্রামের নিয়ন্ত্রণ নেয় এবং এলাকায় শান্তি প্রতিষ্ঠা করে। স্বাধীন ভারতে নাগা জাতীয়তাবাদ এবং বিচ্ছিন্নতাবাদের উত্থানের ফলে টাংখুল জাতীয়তাবাদে বিশ্বাসী কয়েকজন অতীতে শান্তি প্রতিষ্ঠায় গ্রামবাসীদের অবদানের কথা ভুলে খোকন গ্রামের অধিবাসীদের উচ্ছেদের আদেশ জারি করে। ১৯৬১ সালে নাগা জাতীয়তাবাদীরা খোকন গ্রামের ঘরবাড়িতে আগুন লাগিয়ে দেয়। সেই বছরেই গ্রামবাসীরা খোকন গ্রাম ছাড়তে বাধ্য হন। থোংখোলাল হাওকিপের মতে খোকন গ্রামের পূর্বতন বাসিন্দাদের বংশধরেরা বর্তমানে মণিপুরের বিভিন্ন প্রান্তে ছড়িয়ে ছিটিয়ে রয়েছেন।

পরবর্তীতে খোকন গ্রামের প্রধান ঙুলথং হাওকিপ সদর পাহাড়ের সাইকুল মহকুমায় (বর্তমানে কাংপোকপি জেলা) একই নামে আরেকটি গ্রাম প্রতিষ্ঠা করেন।

 অবস্থান 
খোকন গ্রামের অবস্থান ২৪°৫৯'৩৩.৩" উত্তর অক্ষাংশ এবং ৯৩°৫৯'৪৭.৮" পূর্ব দ্রাঘিমাংশে। মণিপুরের রাজধানী ইম্ফল থেকে ৩৫ কিলোমিটার দূরে সমুদ্রপৃষ্ঠ থেকে ৭৯০ মিটার উচ্চতায় গ্রামটির অবস্থান।

 সাক্ষরতার হার 
ভারতের ২০১১ সালের জনগণনা অনুসারে, খোকন গ্রামের সাক্ষরতার হার ৫৬.৬৮%। তন্মধ্যে পুরুষদের সাক্ষরতার হার ৬১.০৫% এবং নারীদের সাক্ষরতার হার ৫২.১৭%।

 গির্জা 
গ্রামের অধিবাসীরা ১৯শ শতাব্দীর দিকে গণহারে খ্রিষ্টধর্মে দীক্ষিত হন। তারা প্রধানত উত্তর-পূর্ব ভারতের কুকি ব্যাপ্টিস্ট কনভেনশন নামের একটি বাপ্তিস্মবাদী ধারার অনুসারী।

 পেশা 
ঐতিহ্যগতভাবে খোকন গ্রামের অধিবাসীদের পেশা কৃষি ও পশুপালন হলেও সময়ের সাথে সাথে তারা ব্যাপক হারে ক্ষুদ্র ব্যবসায় এবং বয়ন ও বস্ত্রশিল্পের সাথে যুক্ত হয়েছে। শিক্ষিত অধিবাসীরা শিক্ষকতার সাথে যুক্ত এবং গ্রামের অনেকে ভারতের বিভিন্ন বিশ্ববিদ্যালয়ে গবেষণার পাশাপাশি চিকিৎসাসেবার সাথে যুক্ত হয়েছে। এছাড়া তরুণদের একটি অংশ ভারতের বিভিন্ন বৃহত্তম শহরের বিভিন্ন প্রতিষ্ঠানে চাকরির উদ্দেশ্যে বসবাস করে।

 আরও দেখুন 
 কালাপাহাড়, মণিপুর

 তথ্যসূত্র 

বিষয়শ্রেণী:সদর পাহাড়ের গ্রাম
বিষয়শ্রেণী:কাংপোকপি জেলার গ্রাম